Parlo ciæo 31 dicembre 2017
2018: l’anno da nòstra lengua? E condiçion perché o ô segge
Andrea Acquarone
AUDIO
Genova - Ancheu o l’è o “derê de l’anno”, segondo l’antiga mainea de dî. E se peu ben tegnî o 2017 pe un anno importante pe-a nòstra lengua, un anno ch’o l’à segnou un atro passo in avanti into cammin do repiggio do seu prestigio, se no do seu deuvio.
“Il Secolo XIX” ascì o l’è fæto a seu parte, con regallâ à dexeñe de miggiæa de lettoî a cartiña da Liguria co-i nommi in zeneise e inti parlæ locali, ch’a l’ea unna cösa che a mancava ancon, e che se spera a segge un ponto de partensa pe atre iniçiative in sciâ toponomastica. Dipendià da-a politica, ma anche chì poemmo nottâ comme o zeneise o segge stæto presente inta campagna elettorale à Zena, e in mainea transversâ; do resto o scindico Bucci, che o no l’è avviou à parlâ zeneise, o l’à deciso de prononçiâ un discorso inte sta lengua in occaxon do Confeugo quarche settemaña fa. Bon segno. Anche perché l’anno intrante vëgne e cöse serie.
Defæti gh’è ben doe propòste de lezze in sciâ töa da Region, pensæ pe avvardâ e promeuve o nòstro patrimònio linguistico istòrico: a primma de iniçiativa popolare, presentâ da l’associaçion “Che l’inse!”, l’atra da doî conseggê de maggioransa, Muzio e Vaccarezza, giusto un meise apreuvo. Inte sto neuvo anno, donca, se peu pensâ che a Region a se dotià de unna cornixe giuridica pe mette un pittin de òrdine inte tante iniçiative che veddemmo spægâ in sà e in là. Pe questo l’è importante che o testo che o diventià lezze o l’includde unna quarche forma de parteçipaçion di linguisti (prevista inta propòsta de “Che l’inse!”, assente pe oua inte l’atra), perché coscì fonçioña dondesesegge. Sedonca a montagna a l’appartoià o rattin.
Do resto, a voentæ de “fâ quarcösa” perché a nòstra lengua a no scente a l’è evidente: basta vedde o grande successo ch’a l’à ottegnuo a mostra “Il Genovese. Storia di una lingua”, serrâ che no l’è guæi à l’Archivio de Stato de Zena. Energie in gio ghe n’è: da-i nònni che va inte scheue, a-i zoeni che fan o rap e i vidio da ammiâ in sciô telefonin. Oua manca unna direçion e o travaggio de squaddra. Ma con boña voentæ se fa tutto.
Lescico
Apreuvo: in segutio, dopo
Ascì: anche
Avvardâ: proteggere
Avviou: abituato
Derê: ultimo (ant.)
Deuvio: uso
Dondesesegge: dovunque
Guæi: molto
Repiggio: recupero
Sà: qua
Scente: sparisca
Sedonca: altrimenti
Serrâ: chiusa
Spægâ: sorgere
Töa: tavolo
© Riproduzione riservata
ita_Latn lij_Latn vec_Latn grn_Latn lij_Latn lij_Latn lij_Latn lij_Latn lij_Latn lmo_Latn lij_Latn ita_Latn ita_Latn srd_Latn lij_Latn lij_Latn lij_Latn lij_Latn vec_Latn ita_Latn vec_Latn scn_Latn lij_Latn ita_Latn ita_Latn